Blar opp for tak over hodet
Da planen om flerbrukshall gikk i vasken, fikk klubben en ny idé. – Vi tenkte at her må vi være smartere enn de andre idrettslagene i bygden, sier Bjarte Aarvik, styreleder i Søre Neset idrettslag. For et par år siden søkte idrettslaget om å få bygge en flerbrukshall ved idrettsanlegget på Halhjem i Bjørnafjorden kommune. Planene ble godkjent, med en prislapp på litt over 100 millioner kroner. En flerbrukshall bør ha rundt 5000 brukere. Kommunen har totalt rundt 25.000 innbyggere. – Det ble litt overkill, og rett og slett for dyrt, sier Aarvik. Så kom ideen om å bygge tak over en av klubbens to utendørs fotballbaner. For å finansiere prosjektet har idrettslaget fått med seg noen ikke helt ukjente velgjørere. Trond Mohn og Sparebanken Vest har bladd opp ti millioner hver. I tillegg har idrettslaget fått seks millioner kroner i lånegaranti av Bjørnafjorden kommune. Totalt har anlegget, som får navnet Sparebanken Vest arena, altså en prislapp på rundt 26 millioner kroner. – De tente på ideen med en gang, sier Aarvik. Siden oktober i fjor har idrettslaget, banken og kommunen jobbet sammen for å få realisert prosjektet. Nå regner de med byggestart i mai i år. Går alt etter planen, har de tro på at taket kan stå klart allerede mot slutten av året – og dermed rekke vintersesongen 2024–25. – Arenaen blir et direkte svar på denne utfordringen. Som gammel fotballspiller gjennom 20 år så kjenner jeg godt til at det var en eksklusiv vare å få spille fotball i Vestlandshallen, sier banksjef Benjamin Norenes i Sparebanken Vest, Os & Fusa. I vinter skrev BT flere saker om stor pågang på innendørs fotballbaner i bergensområdet. Lange kuldeperioder, snø og is gjorde at det var mange om beinet på de få innendørs fotballbanene. Kun tre steder kan man trene fotball på innendørs bane: Sotra arena, Vestlandshallen i Åsane og i Frøyahallen i Bergen vest. Til vinteren kan antakeligvis en fjerde stå klar. – Først og fremst er dette bra for Søre Neset og for Bjørnafjorden. Men vi vil også leie ut hallen når det er ledig kapasitet, sier Aarvik. De ser også for seg at hallen kan brukes til cuper og turneringer. Taket over banen er rundt ni meter høyt. Styreleder Aarvik sier de har fått et par klager fra naboer som er bekymret for at de mister utsikt og solforhold. Til det svarer han at taket vil ligge én meter over veinivået i området. At nye E39 har forkortet reisetiden fra Bergen til Halhjem betraktelig, er ingen ulempe, innrømmer Aarvik. Det gjør det mer aktuelt for lag fra Bergens sør som ønsker å leie hallen. Aarvik har også tro på økt tilflytting til området de neste årene. – Det var ikke et premiss for å få penger, men vi har begynt å få virkninger av veien, ja. Banen det skal bygges tak over er en 9er-bane, altså størrelsen midt mellom en fullskala 11er-bane og en liten 7er-bane. Aarvik understreker at planene om flerbrukshallen ikke er skrotet, men midlertidig lagt på is.
Søre Neset idrettslag i Bjørnafjorden kommune planlegger å bygge tak over en av sine utendørs fotballbaner, etter at en tidligere plan om flerbrukshall ble for dyr.  Prosjektet har fått økonomisk støtte på ti millioner kroner hver fra Trond Mohn og Sparebanken Vest, samt en lånegaranti på seks millioner kroner fra Bjørnafjorden kommune.  Den nye arenaen vil koste rundt 26 millioner kroner totalt og de håper å starte byggingen i mai.  Det finnes i dag bare tre steder for innendørs fotballtrening i bergensområdet, og idrettslaget planlegger også å leie ut den nye hallen ved ledig kapasitet. Det har vært noen klager fra naboer som er bekymret for tap av utsikt og solforhold.